יוסף סנדל

יוסף סַנדֶל (ביידיש: סאנדעל; בפולנית: Józef Sandel; כ"ח באלול תרנ"ד, 29 בספטמבר 1894, קולומיאה, גליציה – ה' בכסלו תשכ"ג, 1 בדצמבר 1962, ורשה) היה מבקר וחוקר אמנות יהודית ועיתונאי יהודי פולני, יו"ר האגודה היהודית לקידום האמנויות היפות בפולין שלאחר מלחמת העולם השנייה, היסטוריון של האמנות הפלסטית היהודית בפולין.

ביוגרפיה

יוסף בן אביגדור סנדל נולד בסתיו 1894 בקולומיאה שבגליציה, אוסטריה, במשפחה יהודית ענייה. על אף שלא רכש השכלה גבוהה, עסק באמנות כתחביב ובמקצוע. בשנים 1930–1933 ניהל את הגלריה לאמנות צעירה (Galerie Junge Kunst) בדרזדן. בסוף שנות ה-30 עבר לעיר וילנה שבפולין, ושם ארגן את המחלקה לאמנות בייווא (המכון המדעי היהודי). כתב ביקורות אמנות בעיתוני וילנה "צייט" ו"טאָג" ובכתבי עת נוספים (בעיקר ביידיש, שכן הפולנית שבפיו הייתה דלה). בתקופת מלחמת העולם השנייה שהה בברית המועצות, ולאחריה שב לפולין עם הגל הראשון של השבים למולדת, באמצע שנת 1946, והתיישב בוורשה. כיהן כיו"ר האגודה היהודית לקידום האמנויות היפות (Żydowskie Towarzystwo Krzewienia Sztuk Pięknych), שהתארגנה מחדש לאחר המלחמה, והיה הרוח החיה בה. האגודה פעלה לרכוש ולהציל יצירות אמנות יהודיות, ארגנה תערוכות של אמנות יהודית, ושאפה לייסד מוזיאון לאמנות יהודית. לאחר התפרקות האגודה, הוקמה ב-1950 גלריה לאמנות יהודית במסגרת המכון ההיסטורי היהודי בוורשה, וסנדל כיהן כמנהלהּ, עד סגירתה ב-1953.
יוזמה נוספת של סנדל במסגרת האגודה הייתה קיבוץ רשימה של האמנים היהודים הנספים והנעדרים במלחמה, שלימים שימשה אותו בספרו על האמנים היהודים בפולין שנספו בשואה.

סנדל הרבה לפרסם בעיתונות היידית והפולנית ביקורות, מחקר וסקירות היסטוריות של האמנות הפלסטית היהודית בפולין. פרסם ביידיש בהוצאת "יידיש בוך" בוורשה את הספרים "מוטיבים יהודיים באמנות הפולנית" (1954) – קובץ רשימות על האמנים היהודים הנודעים בפולין מהמחצית השנייה של המאה ה-18 ועד השואה – ואת אלבום הביוגרפיות והרפרודוקציות "אמנים יהודים בפולין שנספו" (1957), שניהם בעריכת דוד ספארד. לאחר מותו ראה אור הספר והאלבום "אמנות פלסטית של יהודים בפולין" (1964), גם הוא בעריכת ספארד.

עבודתו הספרותית נעשתה יחד עם אשתו, ארנסטינה (אֶרנָה) (אסתר) פּוֹדהוֹרצֶר-סנדל (ערנא פּאָדהאָריצער-סאנדעל; Erna Podhorizer-Sandel; 1903–1984).

סנדל נפטר בוורשה בדצמבר 1962, בן 64 במותו. נקבר בבית הקברות היהודי בוורשה.

ספריו
 שמואל הירשענבערג; רעדאַקטאָר: ב. העלער, ורשה: יידיש בוך, 1952. ("שמואל הירשנברג") (ספרון)
 יידישע מאָטיוון אין דער פּוילישער קונסט; רעדאַקטאָר: ד. ספארד, ורשה: יידיש בוך, 1954. ("מוטיבים יהודיים באמנות הפולנית")
 אומגעקומענע יידישע קינסטלער אין פּוילן; רעדאַקטאָר: ד. ספארד, 2 כרכים, ורשה: יידיש בוך, 1957. ("אמנים יהודים בפולין שנספו") (אלבום רפרודוקציות)

לאחר מותו:
 פּלאסטישע קונסט ביי יידן אין פּוילן; רעדאַקטאָר: ד. ספארד, ורשה: יידיש בוך, 1964. ("אמנות פלסטית של יהודים בפולין")

לקריאה נוספת
 Erna Podhorizer-Sandel, 'Wspomnienie o Józefie Sandlu (w 10. rocznicę śmierci),' Biuletyn Żydowskiego Instytutu Historycznego 85, 1 (1973), pp. 111-119. 
 Magdalena Sieramska, 'Jozef Sandel,' in: Polski Slownik Biograficzny, vol. 34, 1992-1993, pp. 460-461. 
 Renata Piątkowska, 'Jewish Society for the Encouragement of Fine Arts / Di yidishe gezelshaft tsu farshpreytn kunst: An Attempt at the Continuation of Jewish Artistic Life in Postwar Poland, 1946-1949', in: Elvira Grözinger and Magdalena Ruta (eds.), Under the Red Banner: Yiddish Culture in the Communist Countries in the Postwar Era, Wiesbaden: Harrassowitz Verlag (Jüdische Kultur), 2008, pp. 77-93.

קישורים חיצוניים

 ערנעסטינע (אסתר) פּאָדהאָריצער-סאנדעל, 'יוסף סַאנדעל: (שטריכן צו זיין ביאָגראַפיע)', בתוך: יוסף סאנדעל, פּלאסטישע קונסט ביי יידן אין פּוילן (1964), עמ' 197–201, בארכיון האינטרנט 
  (נקרולוג קצר)
 כתבי יוסף סנדל בארכיון האינטרנט

הערות שוליים

מבקרי אמנות יהודים
חוקרי תולדות האמנות
חוקרי יהדות מזרח אירופה
פולין: תרבות
יהודים גליציאנים
יהודים פולנים
יהודים הקבורים בבית הקברות היהודי בוורשה
אספני אמנות יהודים
פולנים שנולדו ב-1894
פולנים שנפטרו ב-1962